text: Tidligere vært på TV SYD er død
  10 januar 2019 kl. 20.01
  Ramt af kræft i spiserøret.
  Tidligere tv-vært på bl.a. TV SYD, Kent Nikolajsen fra Esbjerg, er død, 48 år.
  Det oplyser hans arbejdsplads, tv-produktionsselskabet Metronome, hvor han var ansat som konstitueret administrerende direktør.
  Kent Nikolajsen døde torsdag i sit hjem i Ringsted omgivet af sin familie. I sommer fik han konstateret kræft i spiserøret.
  Han stammede fra Esbjerg, gik på Grådybskolen og Esbjerg Gymnasium, før han begyndte med lokal-tv. Derfra kom han til TV SYD, hvor han fik sin debut som professionel tv-vært.
  I 1995 kom han til DR, hvor han bl.a. var vært på programmet Rene Ord for Pengene og på DR-Sporten. I 2005 kom han til produktionsselskabet Metronome i København.
  Kent Nikolajsen efterlader sig hustruen Linda og børnene Mira samt tvilligeparret Jacob og Stine.
  